b'\n_START_ARTICLE_\nRolandas Pavilionis\n_START_SECTION_\nBiografija\n_START_PARAGRAPH_\nDirbo \xc5\xa0iauli\xc5\xb3 dvira\xc4\x8di\xc5\xb3 gamykloje, 1962\xc2\xa0m. baig\xc4\x97 \xc5\xa0iauli\xc5\xb3 vakarin\xc4\x99 darbo jaunimo mokykl\xc4\x85. 1962\xe2\x80\x931968\xc2\xa0m. studijavo Vilniaus universiteto Filologijos fakultete. 1963\xe2\x80\x931966\xc2\xa0m. tarnavo sovietin\xc4\x97je armijoje. 1968\xe2\x80\x931971\xc2\xa0m. studijavo Ukrainos moksl\xc5\xb3 akademijos Filosofijos instituto aspirant\xc5\xabroje, apgyn\xc4\x97 filosofijos moksl\xc5\xb3 kandidato disertacij\xc4\x85._NEWLINE_Nuo 1971\xc2\xa0m. d\xc4\x97st\xc4\x97 Vilniaus universitete (VU), docentas, 1975\xe2\x80\x931977\xc2\xa0m. filosofijos istorijos ir ateizmo katedros ved\xc4\x97jas. 1977\xe2\x80\x931978\xc2\xa0m. sta\xc5\xbeavosi Pary\xc5\xbeiaus Visuomen\xc4\x97s moksl\xc5\xb3 auk\xc5\xa1t\xc5\xb3j\xc5\xb3 studij\xc5\xb3 mokykloje, pas prof. Algird\xc4\x85 Juli\xc5\xb3 Greim\xc4\x85. 1981\xc2\xa0m. filosofijos moksl\xc5\xb3 daktaras. 1982\xe2\x80\x931989\xc2\xa0m. VU filosofijos istorijos ir logikos katedros ved\xc4\x97jas, nuo 1982\xc2\xa0m. profesorius.  1989\xe2\x80\x931990\xc2\xa0m. VU prorektorius, 1990\xe2\x80\x932000\xc2\xa0m. rektorius._NEWLINE_1989\xe2\x80\x932004\xc2\xa0m. Lietuvos ir Pranc\xc5\xabzijos asociacijos garb\xc4\x97s prezidentas. 1990\xc2\xa0m. Lietuvos moksl\xc5\xb3 akademijos narys korespondentas, nuo 1994\xc2\xa0m. tikrasis narys.  1990\xe2\x80\x932000\xc2\xa0m. Tarptautin\xc4\x97s universitet\xc5\xb3 prezident\xc5\xb3 asociacijos narys, Europos rektori\xc5\xb3 konferencijos ir vykdomojo komiteto narys. Nuo 1992\xc2\xa0m. Europos men\xc5\xb3 ir moksl\xc5\xb3 akademijos narys. 1995\xe2\x80\x931996\xc2\xa0m. Lietuvos universitet\xc5\xb3 rektori\xc5\xb3 konferencijos prezidentas._NEWLINE_2006\xc2\xa0m. mir\xc4\x97 Vilniaus Santari\xc5\xa1ki\xc5\xb3 klinikose, palaidotas Vilniaus Antakalnio kapin\xc4\x97se._NEWLINE_\xc5\xbdmona Marija Au\xc5\xa1rin\xc4\x97\xc2\xa0\xe2\x80\x93 VU profesor\xc4\x97. Vyresnysis s\xc5\xabnus \xc5\xa0ar\xc5\xabnas\xc2\xa0\xe2\x80\x93 teisininkas, jaunesnysis \xc5\xbdygimantas\xc2\xa0\xe2\x80\x93 diplomatas.\n_START_SECTION_\nPolitin\xc4\x97 veikla\n_START_PARAGRAPH_\n1997\xc2\xa0m. kandidatavo LR Prezidento rinkimuose. 2000\xe2\x80\x932004\xc2\xa0m. ir 2004\xc2\xa0m. LR Seimo narys, 2000\xe2\x80\x932004\xc2\xa0m. \xc5\xa0vietimo, mokslo ir kult\xc5\xabros komiteto pirmininkas, Europos reikal\xc5\xb3 komiteto pirmininko pavaduotojas, Lietuvos ir Pranc\xc5\xabzijos tarpparlamentini\xc5\xb3 ry\xc5\xa1i\xc5\xb3 grup\xc4\x97s vadovas.  Vienas i\xc5\xa1 Liberal\xc5\xb3 demokrat\xc5\xb3 partijos (dab. Tvarka ir teisingumas) ideolog\xc5\xb3 ir \xc4\xafk\xc5\xabr\xc4\x97j\xc5\xb3, priklaus\xc4\x97 partijos Senamies\xc4\x8dio skyriui.  2004\xe2\x80\x932006\xc2\xa0m. Europos Parlamento narys, S\xc4\x85jungos u\xc5\xbe Taut\xc5\xb3 Europ\xc4\x85 frakcijos vicepirmininkas, Kult\xc5\xabros ir \xc5\xa1vietimo komiteto narys, Pilie\xc4\x8di\xc5\xb3 laisvi\xc5\xb3, teisingumo ir vidaus reikal\xc5\xb3 komiteto narys-pavaduotojas.'